‘ศักดิ์ชัย’โต้ไม่ใช่เงา‘เจริญ’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “ศักดิ์ชัย ธนบุญชัย” โต้ไม่ใช่ตัวแทน “เจริญ” ยอมรับสนิทกันจริงหลังขายหุ้นโรงแรมที่เวียดนามให้
นายศักดิ์ชัย ธนบุญชัย กรรมการและผู้ถือหุ้นบริษัท เอสเอส เนชั่นแนล โลจิสติกส์ ผู้ทำคำเสนอซื้อหุ้นบริษัทเสริมสุข (SSC) เปิดเผยว่า ข่าวลือนายเจริญ สิริวัฒนภักดี เจ้าของเบียร์ช้างอยู่เบื้องหลัง ไม่เป็นความจริง แต่ยอมรับว่าสนิทและเป็นผู้ใหญ่ที่นับถือ โดยปี 2549ได้ขายหุ้นบริษัท เอส.เอ.เอส.เทรดดิ้ง ซึ่งทำธุรกิจโรงแรมเมเรีย ที่ฮานอย ประเทศเวียดนาม ขายให้นายเจริญไป
“หลังจากขายหุ้นโรงแรมให้คุณเจริญแล้ว ยังมีชื่อเป็นกรรมการอยู่ ทำให้มีคนไปโยงว่าผมเป็นนอมินี (ตัวแทน) คุณเจริญ จริงๆ ไม่เกี่ยวข้องกันเลย ส่วนคุณรังสรร (ธรรมมณีวงศ์) ผู้ถือหุ้น เอสเอส เนชั่นแนลฯ จะไปดีลกับใคร หาเงินจากไหนผมไม่รู้แต่เชื่อว่าไม่ใช่คุณเจริญ” นายศักดิ์ชัย กล่าว
นายประเสริฐ ภัทรดิลก กรรมการผู้จัดการ บริษัท แอดไวเซอรี่ พลัส ผู้จัดเตรียมคำเสนอซื้อ กล่าวว่า หุ้น SSC ที่หมุนเวียนในตลาดและมีสิทธิเสนอขายมีจำนวน 87 ล้านหุ้น หรือ 32.72% ซึ่งเสนอซื้อไม่ต่ำกว่า 66.47 ล้านหุ้น หรือ 25% ใช้เงินขั้นต่ำ 2,800 ล้านบาท ซึ่งเป็นเงินที่มีเป้าหมายต้องการผลตอบแทนการลงทุนเท่านั้น และมั่นใจว่าสำเร็จ เนื่องจากราคาที่เสนอขายเหมาะสมใกล้เคียงที่ที่ปรึกษาการเงินอิสระประเมินไว้ อีกทั้งภาวะตลาดหุ้นโดยรวมไม่ดี จูงใจให้นักลงทุนเสนอขายหุ้น